เฟดป่วนค่าเงินบาท
กรุงศรีฯ มองเงินบาทผันผวนเพิ่ม 2-3% สิ้นปีนี้บาทอยู่ที่ระดับ 36.50 บาท/เหรียญสหรัฐ
19 พ.ย. 2558

กรุงศรีฯ มองเงินบาทผันผวนเพิ่ม 2-3% สิ้นปีนี้บาทอยู่ที่ระดับ 36.50 บาท/เหรียญสหรัฐ
นายตรรก บุนนาค ประธานเจ้าหน้าที่ด้านโกลบอลมาร์เก็ตส์ ธนาคารกรุงศรีอยุธยา เปิดเผยว่า ทิศทางค่าเงินบาทในช่วงสิ้นปีนี้น่าจะเคลื่อนไหวอยู่ที่ระดับ 36.50 บาท/เหรียญสหรัฐ และปีหน้าคาดว่าจะอยู่ที่ระดับประมาณ 35.50-37.50 บาท/เหรียญสหรัฐ ซึ่งเงินบาทในช่วงปลายปีนี้น่าจะมีความผันผวนเป็น 7-8% เพิ่มขึ้นอีกประมาณ 2-3% จากปัจจุบันค่าความผันผวนอยู่ที่ 6.15%  
ทั้งนี้ เป็นผลมาจากการที่ธนาคารกลางสหรัฐ (เฟด) อาจจะขยับดอกเบี้ยขึ้น 0.25% จากปัจจุบันดอกเบี้ยนโยบายของสหรัฐอยู่ที่ 0-25% ดังนั้นในภาวะเช่นนี้ผู้ประกอบการควรซื้อป้องกันความเสี่ยงค่าเงิน ซึ่งค่าธรรมเนียมยังคุ้มเมื่อเทียบกับความผันผวนของค่าเงิน
“ทิศทางเงินบาทยังผันผวนจากการดำเนินนโยบายการเงินที่แตกต่างของกลุ่มเศรษฐกิจประเทศหลักที่สหรัฐจะขึ้นดอกเบี้ย ขณะที่ยุโรป ญี่ปุ่น อาจจะผ่อนคลายต่อ ค่าเงินบาทน่าจะอ่อนค่าในระยะ 3 เดือนข้างหน้านี้ และค่อยๆ ปรับแข็งค่าขึ้น แต่หากเฟดขึ้นดอกเบี้ยในเดือน ธ.ค.นี้สักครั้ง และค่อยๆ ทยอยขึ้นตามเศรษฐกิจสหรัฐ อัตราดอกเบี้ยนโยบายของไทยเราน่าจะปรับขึ้นได้สักครั้ง 0.25% ในช่วงครึ่งหลังของปีหน้าหรือในปลายปีหน้า ทำให้ดอกเบี้ยเราเพิ่มจาก 1.5% เป็น 1.75%” นายตรรก กล่าว
ทิศทางดอกเบี้ยไทยมีโอกาสปรับขึ้นได้จากแนวโน้มเศรษฐกิจปีหน้าที่น่าจะดีขึ้น โดยปีนี้เศรษฐกิจน่าจะโต 2.8% และปีหน้านาจะโตที่ระดับ 3.2-3.5% ดีขึ้นตามการขับเคลื่อนของความต่อเนื่องการลงทุนภาครัฐ การท่องเที่ยวที่ดีขึ้น ต้นทุนน้ำมันและดอกเบี้ยที่ทรงตัวในระดับต่ำ และเสถียรภาพในประเทศที่ดีจากทุนสำรองประเทศที่สูงหนี้ในต่างประเทศต่ำ
สำหรับความเคลื่อนไหวของค่าเงินบาท ระหว่างวันค่าเงินเคลื่อนไหวอยู่ในกรอบระหว่าง 35.98-36.07 บาท/เหรียญสหรัฐ ก่อนปิดตลาดที่ระดับ 35.98-36 บาท/เหรียญสหรัฐ